Gabriel Oprea a scris duminică, pe Facebook, după ce a apărut știrea că a devenit membru al Sindicatului Național al Polițiștilor și Personalului Contractual din Sistemul de Pașapoarte, deși este judecat în dosarul ”Gigină”, că Înalta Curte de Casație și Justiție a hotărât că ”nu există nicio legătură între exercitarea atribuțiilor de serviciu ale funcției de ministru al afacerilor interne, pe care o dețineam în 2015 și accidentul rutier în care și-a pierdut viața polițistul motociclist”.

”Înalta Curte de Casație și Justiție a constatat că nu există un raport direct între exercitarea atribuțiilor de serviciu ale ministrului afacerilor interne și fapta de ucidere din culpă, întrucât în atribuțiile ministrului nu se regăsesc și atribuțiile efective de conducere a autoturismului (ministrul se afla în autoturism ca persoană transportată, ca urmare a funcției și calității deținute), precum nici cele concrete de însoțire a autoturismului în care se afla de către un dispozitiv în coloană (respectiv stabilirea directă, de o manieră efectivă a componenței numerice și individuale a persoanelor, felul de alcătuire a dispozitivului, amplasarea concretă în cadrul dispozitivului, chiar desemnarea nominală a polițistului rutier Gigină Bogdan-Cosmin, indicarea concretă a vitezei de depasare și traseele de urmat), în condițiile în care, așa cum se reține în rechizitoriu în mod constant, moartea acestuia a survenit într-un accident rutier”, scrie Oprea pe Facebook.

Acesta adaugă că moartea poliţistului Bogdan Gigină este o tragedie şi că nu trebuie folosită de nimeni în scopuri politice sau de altă natură, subliniind că are toată încrederea în justiție, iar ”în acest dosar construit politic, dreptatea va învinge”.

”Dosarul accidentului este unul din dosarele construite politic pentru că unora le era teamă de Gabriel Oprea, de nivelul la care ajunsese UNPR în vara anului 2015, de încrederea de care ne bucuram - eu (32%) și partidul (10%) - în rândul populației, de faptele care vorbeau pentru mine, de tot ceea ce am realizat de-a lungul carierei, pentru oameni”, notează fostul ministru de Interne.